CELEX: 32017D1949
Language: sk
Date: 2017-10-25 00:00:00
Title: Vykonávacie rozhodnutie Komisie (EÚ) 2017/1949 z 25. októbra 2017, ktorým sa zrušuje vykonávacie rozhodnutie 2014/715/EÚ, ktorým bola Srí Lanka identifikovaná ako tretia krajina, ktorú Komisia považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie

26.10.2017   
            
            
               SK
            
            
               Úradný vestník Európskej únie
            
            
               L 276/62
            
         VYKONÁVACIE ROZHODNUTIE KOMISIE (EÚ) 2017/1949
   z 25. októbra 2017,
   ktorým sa zrušuje vykonávacie rozhodnutie 2014/715/EÚ, ktorým bola Srí Lanka identifikovaná ako tretia krajina, ktorú Komisia považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 31,
   keďže:
   
               (1)
            
            
               Komisia vo svojom vykonávacom rozhodnutí 2014/715/EÚ (2) identifikovala Srí Lanku ako krajinu, ktorú považuje za nespolupracujúcu tretiu krajinu v boji proti nezákonnému, nenahlásenému a neregulovanému (ďalej len „NNN“) rybolovu podľa článku 31 ods. 1 nariadenia (ES) č. 1005/2008. V uvedenom rozhodnutí Komisia uviedla dôvody, na základe ktorých sa domnieva, že táto krajina si neplní povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
         
               (2)
            
            
               Vykonávacím rozhodnutím (EÚ) 2015/200 (3) Rada zaradila Srí Lanku do zoznamu nespolupracujúcich tretích krajín, vytvoreného vykonávacím rozhodnutím Rady 2014/170/EÚ (4).
            
         
               (3)
            
            
               Článkom 18 ods. 1 písm. g) nariadenia (ES) č. 1005/2008 sa zabraňuje dovozu produktov rybolovu, ku ktorým je priložené osvedčenie o úlovku potvrdené orgánmi vlajkového štátu označeného za nespolupracujúcu tretiu krajinu v boji proti NNN rybolovu, do Únie.
            
         
               (4)
            
            
               Srí Lanka po svojej identifikácii ako nespolupracujúca tretia krajina vyvíjala úsilie s cieľom prijať konkrétne opatrenia na odstránenie zistených nedostatkov.
            
         
               (5)
            
            
               Na základe informácií, ktoré Komisia získala, sa zdá, že Srí Lanka si splnila svoje povinnosti vyplývajúce z príslušného medzinárodného práva a prijala primeraný právny rámec na boj proti NNN rybolovu. Zaviedla primeraný a efektívny systém monitorovania, kontroly a inšpekcií tým, že zaviedla lodné denníky, do ktorých sa zaznamenávajú údaje o úlovkoch, a rádiové volacie znaky pre rybárske plavidlá, a vybavila celú flotilu na šírom mori systémom monitorovania plavidiel (VMS). Ďalej vytvorila odrádzajúci systém sankcií, aktualizovala svoj právny rámec v oblasti rybolovu a zabezpečila riadne vykonávanie systému osvedčovania úlovkov. Srí Lanka okrem toho neustále zlepšovala súlad s odporúčaniami a uzneseniami regionálnych organizácií pre riadenie rybárstva (RFMO), napríklad s opatreniami týkajúcimi sa štátnej prístavnej kontroly. Srí Lanka do svojich vnútroštátnych právnych predpisov transponovala právne predpisy RFMO a prijala svoj vlastný národný akčný plán na boj proti NNN rybolovu, ktorý je v súlade s medzinárodným akčným plánom OSN na zabraňovanie nezákonnému, nenahlásenému a neregulovanému rybolovu.
            
         
               (6)
            
            
               Zdá sa preto, že Srí Lanka si splnila záväzky vyplývajúce z príslušných medzinárodných právnych predpisov a že opatrenia, ktoré prijala ako vlajkový štát, sú postačujúce na zabezpečenie súladu s ustanoveniami článkov 94, 117 a 118 Dohovoru Organizácie Spojených národov o morskom práve a s ustanoveniami článkov 18, 19, 20 a 23 Dohody OSN o populáciách rýb.
            
         
               (7)
            
            
               Preto možno dospieť k záveru, že situácia, na základe ktorej bola Srí Lanka identifikovaná ako nespolupracujúca tretia krajina, bola napravená a Srí Lanka prijala konkrétne opatrenia, ktorými možno zabezpečiť trvalé zlepšenie situácie.
            
         
               (8)
            
            
               V dôsledku toho Rada prijala vykonávacie rozhodnutie (EÚ) 2016/992 (5), ktorým sa Srí Lanka vypúšťa zo zoznamu nespolupracujúcich krajín.
            
         
               (9)
            
            
               Za týchto okolností by sa vykonávacie rozhodnutie 2014/715/EÚ malo zrušiť s účinnosťou od nadobudnutia účinnosti vykonávacieho rozhodnutia (EÚ) 2016/992,
            
         
               (10)
            
            
               Toto rozhodnutie nevylučuje akýkoľvek ďalší krok, ktorý môže Únia v súlade s nariadením (ES) č. 1005/2008 podniknúť, ak si Srí Lanka nebude plniť povinnosti, ktoré jej ako vlajkovému prístavnému, pobrežnému alebo trhovému štátu vyplývajú z medzinárodného práva, s cieľom prijať opatrenia na zabránenie NNN rybolovu, odrádzanie od neho a jeho odstránenie,
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru z 28. februára 2017,
            
         PRIJALA TOTO ROZHODNUTIE:
   Článok 1
   Vykonávacie rozhodnutie 2014/715/EÚ sa zrušuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 22. júna 2016.
   
      V Bruseli 25. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 286, 29.10.2008, s. 1.
   
      (2)  Vykonávacie rozhodnutie Komisie 2014/715/EÚ zo 14. októbra 2014, ktorým sa identifikuje tretia krajina, ktorú Komisia považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 297, 15.10.2014, s. 13).
   
      (3)  Vykonávacie rozhodnutie Rady (EÚ) 2015/200 z 26. januára 2015, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku (Ú. v. EÚ L 33, 10.2.2015, s. 15).
   
      (4)  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).
   
      (5)  Vykonávacie rozhodnutie Rady (EÚ) 2016/992 zo 16. júna 2016, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku (Ú. v. EÚ L 162, 21.6.2016, s. 15).